Socialdemokraten Helmuth Zickert fra Hjørring er ikke at finde som kandidat når der næste gang kaldes til stemmeurnerne ved et folketingsvalg. Det skriver P4 Nordjylland. Helmuth Zickert opgiver kampen for at blive valgt i folketinget. Kampen mod Orla Hav og Bjarne Laustsen er for svær. - Ikke et ondt ord om dem. Men de er vel, hvad man i markedsføringssproget kalder "brands". Og det er svært at være oppe mod brands - medmindre man har utroligt mange penge. Det har vi ikke, siger Helmuth Zickert til radioen. Socialdemokraten Per Husted fra Mariagerfjord har vanskeligt ved at tro på sin chance. Kredsen er meget lille og han overvejer derfor sin situation. - Det gør da, at man lige tænker, om man skal bruge sit liv på noget andet, siger han til radioen.

Opsummering:
Hjørrings Helmuth Zickert opgiver kampen mod stemmeslugerne Bjarne Laustsen og Orla Hav, og stiller ikke op ved det kommende folketingsvalg.